24. ΑΠΟΦΑΣΗ ΥΠΟΥΡΓΩΝ  ΠΡΟΕΔΡΙΑΣ ΤΗΣ ΚΥΒΕΡΝΗΣΗΣ  ΚΑΙ ΕΘΝΙΚΗΣ ΑΜΥΝΗΣ Αριθ.Φ.050/000 της 27/30 Δεκ. 1983  (ΦΕΚ Β΄ 762) Σύσταση Συλλογικών Οργάνων Γνωμοδοτικής και Αποφασιστικής αρμοδιότητας της Πολεμικής Αεροπορίας. Έχοντας υπόψη: 1.Τις διατάξεις της παρ. 2 του άρθρ. 4 του Νομ. 1232/1982 «Επαναφορά σε ισχύ, τροποποίηση και συμπλήρωση των διατάξεων του Ν.Δ.4352/64 και άλλες διατάξεις». 2.Τις διατάξεις της παρ. 1 του άρθρ. 5 του Νομ.1288/1982 «Ρύθμιση θεμάτων αρμοδιότητας Υπουργείου Προεδρίας της Κυβέρνησης και της ΥΕΝΕΔ, καθώς και άλλες διατάξεις». 3.Τις διατάξεις της παρ. 2 του άρθρ. 20 του Νομ.1400/1983 «Τροποποίηση και συμπλήρωση υπαλληλικών διατάξεων». 4.Την Φ.670/164503/Σ.1655/26.4.82/ΓΕΕΘΑ/1η ΜΕΟ/κοινή απόφαση Υπουργών Προεδρίας Κυβερνήσεως και Εθνικής Άμυνας με θέμα «Αναμόρφωση Συλλογικών Οργάνων γνωμοδοτικής και αποφασιστικής αρμοδιότητας του ΥΕΘΑ». 5.Τις διατάξεις του Νομ.3132/55 και του από 20.9.55 Β.Δ/τος (Κανονισμός Εκτελέσεως Στρατιωτικών Έργων-ΚΕΣΕ). 6.Τις διατάξεις του Π.Δ.207/73 «περί εξαιρέσεως έργων Υπουργείου Εθνικής Αμύνης εκ των διατάξεων περί εκτελέσεως Δημοσίων Έργων». 7.Τις διατάξεις του Π.Δ.251/78 «περί των απολογιστικώς εκτελουμένων έργων του Υπουργείου Εθνικής Αμύνης». 8.Τις διατάξεις του Π.Δ.901/71 «περί εκτελέσεως έργων οχυρώσεως». 9.Τις διατάξεις του Π.Δ.461/77 «περί επεκτάσεως εις την Αεροπορία των διατάξεων του Ν.Δ.901/71 «περί εκτελέσεως έργων οχυρώσεως». 10.Την ανάγκη αποκεντρώσεως των Υπηρεσιών και Οργάνων της Πολεμικής Αεροπορίας για την ταχύτερη και αρτιότερη εκτέλεση των έργων σύμφωνα και με την Φ.510/100ΕΠ.429431/Σ.279/ 19.10.83/ΥΕΘΑ/ΓΕΑ/Δ1/1 απόφαση ΥΦΕΘΑ «Αναδιοργάνωση ΓΕΑ-Μεταβίβαση αρμοδιοτήτων», με την οποία μεταφέρονται σε περιφερειακό όργανο μέρος των αρμοδιοτήτων του ΓΕΑ, αποφασίζουμε: 1.Τη σύσταση Περιφερειακού Συμβουλίου Έργων και Ειδικού Συμβουλίου στη Διοίκηση Αεροπορικού Υλικού.     2.Στα Συμβούλια αυτά μεταβιβάζονται όλες οι μέχρι τώρα αρμοδιότητες του Συμβουλίου Έργων Αεροπορίας και του αντίστοιχου Ειδικού Συμβουλίου αποκλειστικά για τα έργα που η εκτέλεσή τους ανατίθεται στη Διοίκηση Αεροπορικού Υλικού (ΔΑΥ), σύμφωνα με τις κείμενες διατάξεις και εμπίπτουν στην κατηγορία  των έργων του Π.Δ.207/73. 3.Τα Συμβούλια αυτά απαρτίζονται: α.Το Συμβούλιο Έργων της ΔΑΥ από: (1)Ένα ανώτατο ή ανώτερο τεχνικό αξιωματικό της ΔΑΥ, ως πρόεδρο. (2)Δύο ανώτερους τεχνικούς αξιωματικούς ως μέλη. (3)Δύο τεχνικούς αξιωματικούς ή τεχνικούς υπαλλήλους, ως μέλη. β.Το Ειδικό Συμβούλιο ΔΑΥ από: (1)Τα μέλη του προηγούμενου συμβουλίου. (2)Το Νομικό Συμβούλιο του ΥΕΘΑ ή το νόμιμο αναπληρωτή του. (3)Τον εργολάβο ή ένα διπλωματούχο μηχανικό, οριζόμενο από αυτόν ως αντιπρόσωπό του, όλων με ψήφο. 4.Τον Πρόεδρο του Συμβουλίου απόντα ή κωλυόμενο αναπληροί ο ανώτερος ή αρχαιότερος από τα Μέλη αξιωματικός. Το Συμβούλιο Έργων βρίσκεται σε απαρτία, όταν παρίστανται τρία τουλάχιστον από τα μέλη του, συμπεριλαμβανομένου του Προέδρου ή του αναπληρωτού αυτού. Το Ειδικό Συμβούλιο βρίσκεται σε απαρτία όταν παρίστανται πέντε τουλάχιστον μέλη του, συμπεριλαμβανομένων του Προέδρου ή του αναπληρωτού αυτού, του Νομικού Συμβούλου ή του αναπληρωτού του και του εργολάβου ή του αντιπροσώπου αυτού. 5.Τα Συμβούλια αυτά επιλαμβάνονται για τα θέματα της αρμοδιότητάς τους με τη φροντίδα της ΔΑΥ απευθείας χωρίς να απαιτείται οποιαδήποτε εμπλοκή της Διευθύνσεως Έργων Αεροπορίας (ΓΕΑ). 6.Με Διαταγή του Αρχηγού ΓΕΑ ή των υπ’ αυτού εξουσιοδοτουμένων οργάνων, καθορίζονται οι χωρίς ψήφο παριστάμενοι στις συνεδριάσεις των παραπάνω Συμβουλίων, οι εκτελούντες χρέη γραμματέως, τα του ορισμού των εισηγητών και οι λοιπές λεπτομέρειες της λειτουργίας των Συμβουλίων.   